**Ministru kabineta noteikumu projekta “Grozījumi Ministru kabineta 2018. gada 17. jūlija noteikumos Nr. 421 "Kārtība, kādā veic gadskārtējā valsts budžeta likumā noteiktās apropriāciju izmaiņas"”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekta "Grozījumi Ministru kabineta 2018. gada 17. jūlija noteikumos Nr. 421 "Kārtība, kādā veic gadskārtējā valsts budžeta likumā noteiktās apropriāciju izmaiņas""" (turpmāk – noteikumu projekts) mērķis ir veikt nepieciešamās izmaiņas normatīvajā regulējumā, lai varētu tikt nodrošināta finansējuma pārdale no 80.00.00 programmas līdzekļiem, tādējādi veicinot attīstības plānošanas dokumentos un Valdības rīcības plānā minēto problēmjautājumu risināšanu. Noteikumi stājas spēkā nākamajā dienā pēc to publicēšanas Latvijas Republikas oficiālajā izdevumā "Latvijas Vēstnesis". |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots, lai projekta partneri, kas ir izcīnījuši uzvaru konkursā starp tādām lielām Eiropas pilsētām kā Barselona, Amsterdama, Parīze varētu saņemt finansējumu (nozīmīgi, ka 80% finansējumu garantē jau Eiropas Reģionālais attīstības fonds) Eiropas Reģionālā attīstības fonda iniciatīvas programmas “Urban Innovative Actions” projekta “Eiropas nākamās paaudzes mikro pilsētas” īstenošanai. Īstenojot projektu tiks veicināta Latvijas valsts lokālā ekonomika, biznesa vide, ieviešot virkni pasākumu un inovatīvu risinājumu, kas pilnveidos un attīstīs darbaspēka prasmes un kapacitāti. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2018. gada 17. jūlija noteikumiem Nr. 421 "Kārtība, kādā veic gadskārtējā valsts budžeta likumā noteiktās apropriāciju izmaiņas" no budžeta resora "74. Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" (turpmāk – 80.00.00 programma) piešķir valsts budžeta līdzfinansējumu un priekšfinansējumu Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu, emisijas kvotu izsolīšanas instrumenta, kā arī Eiropas Savienības finansēto institūciju stiprināšanas programmu mērķsadarbības (*twinning*) un neliela apjoma mērķsadarbības (*twinning light*) ietvaros līdzfinansēto projektu un pasākumu īstenošanai atbilstoši normatīvajiem aktiem par attiecīgajiem finanšu instrumentiem.  Šobrīd, kā minēts Eiropas Reģionālās attīstības fonda regulas (ES Nr.1301/2013) 8. pantā, fonds var atbalstīt novatoriskas darbības pilsētu ilgtspējīgas attīstības jomā. Šajā sakarā Eiropas Komisija ir uzsākusi iniciatīvu Urban Innovative Actions (UIA), lai identificētu un pārbaudītu jaunus risinājumus, kas paredzēti ar pilsētu ilgtspēju attīstību saistītu jautājumu risināšanai un ir svarīgi Eiropas Savienības līmenī. Iniciatīvas UIA galvenais mērķis ir atbalstīt novatoriskus risinājumus un pieejas sarežģītajā reālajā dzīvē, vērstiem uz konkrētu rezultātu sasniegšanu. Minētās pilsētu inovatīvo darbību programmas ietvaros 10 partneri no Valmieras un Ventspils fokusējās uz prioritāti “Darba vietas un prasmes vietējā ekonomikā”. Projekts un īstenojamās aktivitātes ir unikālas pēc satura, un pirmo reizi Latvijai ir izdevies uzvarēt un piesaistīt finansējumu. Kopējais projekta budžets ir 6,25 milj. euro, no kuriem 80% garantē Eiropas Reģionālās attīstības fonds, projekta īstenošanas periods 01.11.2018 – 31.10.2021. Iniciatīvas UIA kopējais ERAF finansējums no 2014. gada līdz 2020.gadam ir 372 milj. euro. Ventspils pilsētas dome ir pilsētu projekta vadošais partneris. Ventspils Augstskolas budžets pilsētu projekta ietvaros plānots 720 059 EUR, kur 576 047,20 EUR ir UIA grants un 144 011,80 EUR līdzfinansējums. Vidzemes Augstskolas budžets pilsētu projekta ietvaros ir 638 499,50 EUR, kur 510 799,60 EUR ir UIA grants un 127 699,90 EUR līdzfinansējums. Pilsētu projekta mērķis ir ieviest un pārbaudīt novatoriskas idejas, kā attīstīt nākamās paaudzes ekonomiku Eiropas mazajās pilsētās, lielu uzsvaru liekot tieši uz izglītības sektoru. Pilsētu projektā kopumā iesaistītas četras izglītības iestādes, kuras īstenos gan individuālas, gan kopīgas aktivitātes. Izglītības iestāžu iesaistīšanās Pilsētu projekta partnerībā ir nepieciešama, lai risinātu šādus pilsētu izaicinājumus:  - tehniskās nozares arvien vairāk pieprasa kvalificētus tehniskos speciālistus. Starp piedāvājumu un pieprasījumu veidojas liela plaisa. Pieprasījums pēc IKT speciālistiem divas līdz trīs reizes pārsniedz piedāvājumu;  - tehnikumi un augstskolas ne vienmēr tiek līdzi straujajām pārmaiņām darba tirgū, kuras diktē pārāk dažādo paaudžu atšķirības. Trūkst modernu izglītības programmu, un mācību procesā jaunākās izglītības tehnoloģijas nav integrētas pilnvērtīgi. Pārāk maz ārvalstu studentu izvēlas mazo pilsētu augstskolas kā savu studiju vietu. Attiecībā uz divām Pilsētu projektā iesaistītajām izglītības iestādēm – Ventspils tehnikumu un Valmieras tehnikumu – Ministru kabineta 2019.gada 30.aprīļa sēdē (prot. Nr.22 26.§) ir pieņemts lēmums atļaut Izglītības un zinātnes ministrijai uzņemties valsts budžeta ilgtermiņa saistības UIA programmas Pilsētu projekta īstenošanai.  Ventspils augstskolai Pilsētu projekta ietvaros plāno šādas aktivitātes:   1. *Jauna veida marketinga pieejas veicināšana* – lai pārliecinātos, ka augstskolas mārketinga pieeja un stratēģija ir atbilstoša augstskolas mērķauditorijas atbilstošās paaudzes uzrunāšanai, plānots veikt paaudžu mārketinga pētījumu un tā secinājumus izmantot, lai piesaistītu jaunus augstākās izglītības un mūžizglītības studentus; 2. *Paaudžu mārketinga stratēģijas un darba plāna izstrāde* – balstoties uz secinājumiem, kas tiks gūti no pētījuma, tiks izstrādāts mārketinga plāns turpmākajiem 2 gadiem nacionālo un ārvalstu studentu piesaistes aktivitāšu īstenošanai. Stratēģijas ietvaros tiks veidots jauna veida komunikācijas saturs un izmantoti atbilstošākie komunikācijas kanāli; 3. *Radošo darbnīcu darbības attīstība* – balstoties uz iepriekšējo gadu veiksmīgo pieredzi, kuras rezultātā vidēji 10% radošās darbnīcas apmeklējušo skolēnu un vasaras skolu apmeklētāju ir imatrikulējušies Ventspils Augstskolā, tiks atjaunināts un papildināts radošo darbnīcu materiālu klāsts un nodrošināts atbalsts darbnīcu turpmākai īstenošanai ar mērķi informēt skolēnus par augstskolā piedāvātajām STEM studiju programmām; 4. *Inovatīvu izglītības metodoloģiju integrācija esošās un jaunās mācību programmās:* jaunu mācību satura pasniegšanas metožu integrācijai mācību procesā ir nepieciešami trīs galvenie faktori:    1. **tehniskā aprīkojuma nodrošinājums izglītības tehnoloģiju izmantošanas iespējošanai:** projekta ietvaros šī nolūka dēļ tiks aprīkota un uzturēta Interaktīvā digitālā klase, kurā tiks uzstādīts aprīkojums vairāk nekā 100 000 EUR vērtībā, ar kura atbalstu būs iespējams izmantot pēc iespējas plašāku izglītības tehnoloģiju risinājumu klāstu, kā arī piesaistīt vairāk ārvalstu pasniedzēju un studentu;    2. **docētāju izpratnes veicināšana un domāšanas veida izmaiņas:** pasniedzējiem tiks nodrošināta iespēja iedziļināties plašo izglītības tehnoloģiju un to pielietojuma veidu klāstā, un iegūt praktisku pieredzi un nozares ekspertu atbalstu jaunu un adaptētu kursu veidošanā, lai nodrošinātu docētāju izpratnes un domāšanas veida izmaiņas par to, kādam ir jābūt mūsdienīgam mācību saturam un tā pasniegšanas veidam;    3. **informācijas un konceptuāla ietvara nodrošināšana:** pasniedzēji varēs paši piedalīties iekšējas koncepcijas izstrādē par augstskolas satura digitalizācijas konceptuālo sasniedzamo mērķi vidēja ilguma termiņā; būs iespēja piedalīties dažāda veida izglītojošos informatīvos semināros; būs pieejamas individuālas konsultācijas un eksperta atbalsts, kā arī iespēja vērtēt citu valstu pieredzi un meklēt savu inovatīvo pieeju jauna un adaptēta mācību satura izveidei. 5. *Iegūtās pieredzes apkopošana un zināšanu pārnese*: projekta rezultātā ne tikai tiks izveidota iekšējā koncepcija augstskolas ietvaros par plānoto izglītības tehnoloģiju integrāciju kopējā studiju saturā, bet apkopota arī projekta kopējā pieredze no citām mācību iestādēm gan par paaudžu mārketinga stratēģiju īstenošanas pieredzi, gan arī par izglītības tehnoloģiju integrāciju mācību saturā, tā rezultātā veidojot pieredzes un padomu materiālu citām reģionu augstskolām par to, kā mācību saturā integrēt modernas tendences, metodiku un tehnoloģijas.   Ventspils budžets Pilsētu projekta ietvaros plānots 720 059 EUR, kur 80% ir UIA grants un 20% ir līdzfinansējums. UIA līdzfinansējums, valsts līdzfinansējums un plānotie izdevumi sadalījumā pa gadiem norādīti tabulā Nr.1.  Tabula Nr.1  **Ventspils Augstskolas plānotais finansējums un izdevumi pa gadiem, EUR**   |  |  |  |  |  |  | | --- | --- | --- | --- | --- | --- | | Gads | Budžets kopā (EUR) | ERAF finansējums 80% | Valsts līdzfinansējums 20% | Ventspils Augstskolas  priekš-finansējums | **Valsts līdzfinansējuma sadalījums pa gadiem** | | 2019. | 278 169,81 | 222 535,85 | 55 633,96 | 12 557 | 0 | | 2020. | 240 608,69 | 192 486,95 | 48 121,74 |  | 60 891,80 | | 2021. | 201 280,50 | 161 024,40 | 40 256,10 |  | 83 120,00 | | **Kopā:** | **720 059,00** | **576 047,20** | **144 011,80** | **12 557** | **144 011,80** |   Vidzemes Augstskolai Pilsētu projekta ietvaros plānotas šādas aktivitātes:   1. *Paaudžu mārketinga metožu izstrāde un īstenošana:*   Tiks veikts paaudžu mārketinga pētījums, lai gūtu plašāku ieskatu aktuālajā situācijā par jauniešu attieksmi un interesēm, identificējot piemērotākās metodes un rīkus studentu piesaistei. Pamatojoties uz paaudžu mārketinga pētījuma rezultātiem un secinājumiem tiks izstrādāta individualizēta Vidzemes Augstskolas paaudžu mārketinga stratēģija un rīcības plāns, lai īstenotu pārdomātas un mērķtiecīgas vietējo un ārvalstu studentu piesaistes aktivitātes, jo īpaši liekot uzsvaru uz studiju vietu aizpildīšanu IT programmā.  Tiks īstenots mūsdienīgs digitālais mārketings, kas izpaudīsies kā paaudzei Z piemērota satura (piemēram, vizuālie materiāli, citāti, foto, video un infografikas) sagatavošana un izplatīšana. Mārketinga aktivitātēs tiks iesaistīti arī esošie (vietējie un ārvalstu) studenti, tādējādi nodrošinot viedokļa un satura radīšanu par mācībām augstskolā, dalīšanos ar informāciju sociālajos tīklos un platformās - *Snapchat, Facebook, Twitter, YouTube, Pinterest, LinkedIn*, u.c. Paredzēts uzlabot arī augstskolas mājas lapas saturs un ieviest tajā inovatīvus tehnoloģiskos risinājumus. Visbeidzot tiks īstenota paaudžu mārketinga efektivitātes izvērtēšana un gūtās pieredzes apkopošana kā rezultātā tiks izstrādātas rekomendācijas Eiropas mazo pilsētu izglītības iestādēm.   1. *Izglītības tehnoloģiju (EdTech) risinājumu ieviešana augstskolā (tehniskie risinājumi, studiju programmas, pieejas un metodoloģija)*: 2. Projekta ietvaros tiks izstrādāta IT izglītības programma angļu valodā, kā arī vismaz piecos studiju kursos Vidzemes Augstskolā tiks ieviesti mūsdienīgi EdTech risinājumi balstīti uz ALC (*Active Learning Classroom*) metodoloģiju. Augstskolas vajadzībām tiks pielāgota ALC metodoloģija, kā rezultātā mācību procesā tiks ieviesti aktīvās mācīšanās pieejas principi, kas ir vērsti uz aktīvu studentu līdzdalību mācību procesā. Lai nodrošinātu veiksmīgu ALC metodoloģijas ieviešanu, tiks veikti vairāk kā 140 000 EUR lieli ieguldījumi, kas nodrošinās atbilstošas infrastruktūras (auditoriju) izveidi un mūsdienīgu e-tehnoloģiju un aprīkojuma iegādi. Projekta ietvaros tiks īstenotas arī aktivitātes, kuras būs vērstas uz izpratnes veicināšanu pasniedzēju vidū par moderno tehnoloģiju pielietošanas iespējām mācību procesā. Caur dažādiem semināriem/apmācībām akadēmiskais personāls tiks iepazīstināts ar ALC konceptu, veidojot izpratni par to kā izglītības tehnoloģijas var pielietot mācību kursu satura veidošanā un īstenošanā. Apmācībās tiks piesaistīti arī industrijas pārstāvji, lai nodrošinātu vispusīgu ideju, viedokļu un pieredzes apmaiņu; 3. Tiks īstenota Inženierzinātņu fakultātes IT bakalaura studiju programmas Virtuālās realitātes (VR) un Papildinātās realitātes (AR) virziena tālāka attīstība, izstrādājot 1 uz VR/AR tehnoloģijām balstītu risinājumu Inženierzinātņu fakultātes Mehatronikas studiju programmai; 4. Projekta ietvaros tiks izvērtētas īstenotās aktivitātes un apkopota gūtā pieredze, veidojot pieredzes un padomu materiālus citām Eiropas mazo pilsētu izglītības iestādēm par to, kā mācību saturā integrēt modernas tendences, metodiku un tehnoloģijas. Viena no projekta noslēdzošajām aktivitātēm būs konference par izglītības tehnoloģiju risinājumu pielietošanu izglītības nozarē. Konferencē tiks izvērtēti projekta ieguvumi, identificētie izaicinājumi un sniegtas rekomendācijas.   Vidzemes Augstskolai budžets Pilsētu projekta ietvaros plānots 638 499,50 EUR, kur 80% ir UIA grants un 20% ir līdzfinansējums. UIA līdzfinansējums, valsts līdzfinansējums un plānotie izdevumi sadalījumā pa gadiem norādīti tabulā Nr.2.  Tabula Nr.2  **Vidzemes Augstskolai plānotais finansējums un izdevumi pa gadiem, EUR**   |  |  |  |  |  |  | | --- | --- | --- | --- | --- | --- | | Gads | Budžets kopā | ERAF finansējums 80% | Valsts līdzfinansē-jums 20% | Vidzemes Augstskolas  priekšfinansējums | **Valsts līdzfinansējuma sadalījums pa gadiem** | | 2019. | 222 855,40 | 178 284,32 | 44 571,08 | 1 217,73 | 44 571,08 | | 2020. | 352 242,85 | 281 794,28 | 70 448,57 |  | 70 448,57 | | 2021. | 63 401,25 | 50 721,00 | 12 680,25 |  | 12 680,25 | | **Kopā:** | **638 499,50** | **510 799,60** | **127 699,90** | **1 217,73** | **127 699,90** |   Iepriekš minētās pilsētu projekta plānotās darbības augstskolās nepārklājas ar ES fondu projektu aktivitātēm, bet gan tās savstarpēji papildina. No UIA un valsts līdzfinansējuma līdzekļiem tiks segtas tikai projekta attiecināmās izmaksas. Neattiecināmās izmaksas, ja tādas radīsies, augstskolas segs no saviem līdzekļiem.  Problēma ir tajā, ka minētā aktivitāte, ņemot vērā, ka tā ir jauna, nav iestrādāta attiecīgā finanšu instrumenta normatīvajos aktos, kā arī programma UIA nav teritoriālās sadarbības programma klasiskā izpratnē. Tādēļ ir nepieciešami grozījumi Ministru kabineta 2018. gada 17. jūlija noteikumos Nr. 421 "Kārtība, kādā veic gadskārtējā valsts budžeta likumā noteiktās apropriāciju izmaiņas", paredzot, ka no 80.00.00 programmas piešķir līdzekļus no valsts budžeta daļēji finansētai atvasinātai publiskai personai, kas ir valsts dibināta augstskola un projekta partneris, Eiropas Reģionālā attīstības fonda iniciatīvas programmas “Urban Innovative Actions” projekta “Eiropas nākamās paaudzes mikro pilsētas” īstenošanai atbilstoši projekta nosacījumiem, ja ir pieņemts attiecīgs Ministru kabineta lēmums. Turklāt līdzfinansējums no valsts budžeta nepārsniedz 20% apmēru, pārējo jau garantē ERAF finansējums. Projekta partneri, kas ir uzvarējuši projekta konkursā, plāno īstenot virkni inovatīvu ideju, izvirzīti tādi konkrēti rezultatīvie rādītāji kā studējošo skaita pieaugums gan valsts, gan starptautiskā mērogā, ciešā sadarbībā ar informācijas un komunikāciju tehnoloģiju jomas speciālistiem darbs pie programmu izstrādes. Ir svarīgi neradīt administratīvus šķēršļus un pēc iespējas ātrāk veicināt projekta īstenošanu, jo projekts paredz pasākumus, kuru rezultātā tiks attīstības darba spēka prasmes, tādējādi radot priekšnosacījumus un labvēlīgi ietekmējot uzņēmējdarbības vidi. Tehniski tiek precizēts arī Ministru kabineta 2018. gada 17. jūlija noteikumu Nr. 421 "Kārtība, kādā veic gadskārtējā valsts budžeta likumā noteiktās apropriāciju izmaiņas" 29. punkts par izmaksu attiecināšanu ar atsauci uz 24.6.apakšpunktu.  Pilsētu projekta ietvaros komercdarbības atbalsta sniegšana nav paredzēta. Analizējot statistikas datus par Ventspils augstskolu  un Vidzemes augstskolu[[1]](#footnote-1), secināts, ka tajās ārvalsts studējošo skaits pēdējos 3 pārskata gados vidēji ir tikai 4% (2016.g. – 5,5%, 2017.gadā – 3,5%, 2018.gadā – 3%), kas nepārsniedz 15% robežu un tādējādi uzskatāms, ka atbalstam ir vienīgi vietēja mēroga ietekme saskaņā ar Eiropas Komisijas dokumenta “Komisijas paziņojums par Līguma par Eiropas Savienības darbību 107. panta 1. punktā minēto valsts atbalsta jēdzienu”[[2]](#footnote-2) 196. un 197.punktu.  Zināma veida salīdzinājumu sniedz arī pasaules augstskolu reitingi. Šobrīd trīs ietekmīgākie universitāšu reitingi ir "*QS World University Rankings"*[[3]](#footnote-3), "*Times Higher Education World University Rankings"*[[4]](#footnote-4), kā arī Šanhajas *ARWU* (*The Academic Ranking of World Universities*)[[5]](#footnote-5) reitings. "*QS World University Rankings"* tiek veidots kopš 2004.gada, vadoties pēc vairākiem indikatoriem: pasaules mēroga reputācijas, augstskolu mācībspēku un darba devēju aptauju rezultātiem, citējamības, pasniedzēju un studentu skaita attiecības, kā arī ārvalstu studentu un mācībspēku īpatsvara. “*QS World University Rankings”* 2018.gada reitingā ir iekļuvušas tikai divas mūsu valsts universitātes - Rīgas Tehniskā universitāte, kas ierindojas 651 – 700 vietā, un Latvijas Universitāte, kas ierindojas 701 – 750 vietā. Savukārt “*Times Higher Education"* 2018.gada reitingā Latvijas Universitāte un Rīgas Tehniskā universitāte ierindojas 801 – 1000 vietā, bet Šanhajas ARWU reitingā nav atrodama neviena no Latvijas augstskolām. Šāds augstskolu salīdzinošais vērtējums liecina par Ventspils augstskolas un Vidzemes augstskolas vietēja mēroga ietekmi.  Vienlaikus norādāms, ka Ventspils augstskola un Vidzemes augstskola dominējoši tiek finansētas no valsts budžeta, un to darbība saskaņā ar iepriekš minēto Komisijas paziņojumu var tikt uzskatīta par nesaimniecisku darbību.  Līdz ar to var secināt, ka Pilsētu projekta ietvaros sniegtajam atbalstam Vidzemes augstskolai un Ventspils augstskolai nav ietekmes uz konkurenci un tirdzniecību Eiropas Savienības iekšējā tirgū, kā rezultātā neizpildās visas Komercdarbības atbalsta kontroles likuma 5.pantā minētās valsts atbalsta pazīmes.  Lai nodrošinātu sistēmisku valsts budžeta līdzfinansējuma piešķiršanas pieeju valsts dibināto Latvijas augstākās izglītības iestāžu dalībai dažādos starptautiskos projektos, Ministru kabineta sēdes protokollēmuma projekts paredz, ka izglītības un zinātnes ministram līdz 2020. gada 1.augustam jāiesniedz priekšlikumi par minēto jautājumu izskatīšanai Ministru kabineta sēdē. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Attiecībā uz līdzfinansējuma nodrošināšanu pašvaldībām, ja Valmieras pilsētas pašvaldībai vai Ventspils pilsētas domei minētā projekta līdzfinansēšanai nepieciešami papildu finanšu resursi, tai, izvērtējot savu finanšu situāciju, ir iespēja saņemt aizņēmumu no Valsts kases, atbilstoši likumā “Par valsts budžetu 2020.gadam” noteiktajiem aizņemšanās nosacījumiem. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministriju un valsts budžeta daļēji finansētu atvasinātu publisku personu, kas ir valsts dibināta augstskola, amatpersonas (darbinieki). |
| 2. | Tiesiskā regulējuma ietekme uz tautsaimniecību un administratīvo slogu | Veicinās uzņēmējdarbības attīstību, lokālo ekonomiku pilsētās, attīstīs darbaspēka prasmes. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |
| --- | --- |
| **VI. Sabiedrības līdzdalība un komunikācijas aktivitātes** | |
| Plānotās sabiedrības līdzdalības un komunikācijas aktivitātes saistībā ar projektu | Uzziņa par noteikumu projekta izstrādi tika publicēta Finanšu ministrijas mājas lapā sadaļā "Sabiedrības līdzdalība". |
| Sabiedrības līdzdalība projekta izstrādē | Uzziņa publicēta 2019. gada 12. decembrī Finanšu ministrijas tīmekļvietnē <http://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika>. |
| Sabiedrības līdzdalības rezultāti | Noteikumu projekts šo jomu neskar. |
| Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrijas un citas centrālas valsts iestādes, atvasinātas publiskas personas (valsts dibinātas augstskolas). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas nemainās, struktūras nemainās un jaunas institūcijas netiek veidotas. |
| 3. | Cita informācija | Nav. |

Finanšu ministrs J.Reirs

Zvaigzne 67083976

Zanete.Zvaigzne@fm.gov.lv

1. Pārskati par Latvijas augstāko izglītību, pieejami: http://izm.gov.lv/lv/publikacijas-un-statistika/statistika-par-izglitibu/statistika-par-augstako-izglitibu [↑](#footnote-ref-1)
2. http://eur-lex.europa.eu/legal-content/LV/TXT/PDF/?uri=CELEX:52016XC0719(05)&from=EN [↑](#footnote-ref-2)
3. <https://www.topuniversities.com/university-rankings> [↑](#footnote-ref-3)
4. https://www.timeshighereducation.com/world-university-rankings [↑](#footnote-ref-4)
5. http://www.shanghairanking.com/ [↑](#footnote-ref-5)